અલ્પેશ ઠાકોર ભીડ એકત્રીત કરી શકે છે, સારૂ ભાષણ કરી શકે છે, સરકારને ભાંડી શકે છે પણ આ ત્રણે બાબતો ઓબીસીને જીવનમાં વાસ્તવિક રીતે કંઈ આપી શકતી નથી. આવુ જ જીજ્ઞેશના કિસ્સામાં પણ છે, અલ્પેશ અને જીજ્ઞેશની એક વિશેષ જવાબદારી છે, કારણ તેમને એક ચોક્કસ વિસ્તારને પોતાના પ્રતિનિધિ તરીકે ગુજરાતની સર્વોપરી વિધાનસભામાં બેસવાનો અને પોતાનો અવાજ ઉઠાવવાનો અધિકાર આપ્યો છે. અલ્પેશ અને જીજ્ઞેશ અત્યારે સૌથી આસાન કામ કરી રહ્યા છે, જયારે તમે વિરોધ પક્ષમાં હોવ ત્યારે સરકારની ટીકા કરવી સારી બાબત છે, પણ તે પરિણામ આપી શકતી નથી. જો ખરેખર અલ્પેશ અને જીજ્ઞેશ ભાજપ અને મુખ્યમંત્રી વિજય રૂપાણીને ભીંસમાં લેવા માગતા હોય તો અલ્પેશ રાધનપુરના અને જીજ્ઞેશને વડગામના દસ પ્રજાકિય કામો લઈ મુખ્યમંત્રી પાસે જવુ જોઈએ અને કહેવુ જોઈએ સર રાધનપુર અને વડગામ પણ આપણા ગુજરાનો હિસ્સો છે. તમને વિનંતી છે કે રાધનપુર અને વડગામની પ્રજાના આ કામ તમારે કરવા પડશે. જો કદાચ આ બે જ ધારાસભ્ય પ્રજાના કામ લઈ મુખ્યમંત્રી પાસે જશે તો વિજય રૂપાણીની હિમંત નથી કે તે કહે છે વડગામ અને રાધનપુરે ભાજપને મત આપ્યા નથી માટે જાવ અમે આ કામ કરીશુ નહીં. વિજય રૂપાણીને કોંગ્રેસ પસંદ ના કરે તે જુદો પ્રશ્ન છે, પણ રાજ્યની બહુમતી પ્રજાએ તેમને સત્તા સોંપી છે તે સત્ય સ્વીકારવા સિવાય કોઈ વિકલ્પ નથી. વિધાનસભાનું સત્ર ચાલુ હોય ત્યારે પ્રેસ ગેલેરીનું ધ્યાન દોરવા માટે રાડો પાડવાથી ક્યારેય પરિણામ મળતુ નથી. વિધાનસભાના સત્રમાં તો વિજય રૂપાણી કદાચ અધ્યક્ષ રાજેન્દ્ર ત્રિવેદી સાથે ગોઠવી વિરોધ પક્ષનો અવાજ રોકી પણ શકે છે. પણ જ્યારે વિધાનસભાનું સત્ર ચાલુ ના હોય ત્યારે અલ્પેશ અને જીજ્ઞેશને મુખ્યમંત્રીના કાર્યાલયમાં જતા કોઈ રોકી શકે તેમ નથી.